***Dallas Buyers Club*** είναι αμερικανικό βιογραφικό δράμα παραγωγής 2013, σε σκηνοθεσία Ζαν-Μαρκ Βαλέ. Το σενάριο έγραψαν οι Κρεγκ Μπόρτεν και Μελίσα Γουάλακ και είναι βασισμένο στην αληθινή ιστορία του Ρον Γούντρουφ, ο οποίος, αφού κόλλησε AIDS, ξεκίνησε το λαθρεμπόριο μη εγκεκριμένων φαρμάκων στο Τέξας όταν ανακάλυψε ότι τα συγκεκριμένα φάρμακα βοηθούν στη βελτίωση των συμπτωμάτων του. Πρωταγωνιστούν οι Μάθιου Μακόναχι, Τζάρεντ Λέτο, Τζένιφερ Γκάρνερ και Στιβ Ζαν.

Η ταινία κυκλοφόρησε σε περιορισμένο κύκλωμα αιθουσών την 1η Νοεμβρίου 2013 και σε ευρύτερη διανομή στις 22 Νοεμβρίου 2013. Απέσπασε θετικά σχόλια από τους κριτικούς και έλαβε έξι υποψηφιότητες για Όσκαρ, ανάμεσά τους για Καλύτερη Ταινία και Πρωτότυπου Σεναρίου, κερδίζοντας τρία στις κατηγορίες Α' και Β' Ανδρικού Ρόλου για τις ερμηνείες των Μακόναχι και Λίτο αντίστοιχα και Μακιγιάζ & Κομμώσεων. Βραβεύτηκε επίσης με δύο Χρυσή Σφαίρες και δύο Screen Actors Guild Awards στις κατηγορίες Α' και Β' Ανδρικού Ρόλου.

Πλοκή
-----

Το 1985 στο Ντάλας, ο Ρον Γούντρουφ, ένας ηλεκτρολόγος και καουμπόι του ροντέο με ομοφοβικές απόψεις, έχει διαγνωστεί με AIDS και οι γιατροί του δίνουν 30 μέρες ζωής. Αρχικά αρνείται να δεχτεί τη διάγνωση, αλλά θυμάται ότι έκανε σεξ χωρίς προφυλάξεις με μία χρήστη ενδοφλέβιων ναρκωτικών. Ο Ρον γρήγορα βρίσκει τον εαυτό του να έχει εξοστρακιστεί από την οικογένειά του και τους φίλους του. Στο νοσοκομείο τον έχει αναλάβει η γιατρός Ιβ Σακς, η οποία του λέει ότι δοκιμάζουν ένα καινούριο φάρμακο το ΑΖΤ, που πιστεύουν ότι παρατείνει τη ζωή των ασθενών με AIDS και είναι το μόνο που έχει πάρει την έγκριση από την ΥΤΦ (Υπηρεσία Τροφίμων και Φαρμάκων). Η Σακς τον ενημερώνει ότι οι μισοί ασθενείς λαμβάνουν το φάρμακο ενώ οι άλλοι μισοί παίρνουν εικονικό φάρμακο.

Ο Ρον δωροδοκεί έναν εργαζόμενο στο νοσοκομείο για να πάρει το ΑΖΤ και αφού αρχίζει να το λαμβάνει, η υγεία του χειροτερεύει (κάτι στο οποίο βοηθά και η χρήση κοκαΐνης). Όταν ο Ρον επιστρέφει στο νοσοκομείο γνωρίζει τη Ρέιον, μια τρανς γυναίκα και θετική στον ιό του AIDS και η συμπεριφορά του είναι εχθρική απέναντί της. Καθώς η υγεία του χειροτερεύει, ο Ρον πηγαίνει σε ένα μεξικάνικο νοσοκομείο για να πάρει περισσότερο ΑΖΤ. Ο Δόκτωρ Βας, που η αμερικανική ιατρική του άδεια ανακλήθηκε, λέει στον Ρον ότι το ΑΖΤ είναι δηλητηριώδες και σκοτώνει κάθε κύτταρο με το οποίο έρχεται σε επαφή. Ο Βας του γράφει να πάρει το φάρμακο DDC και την πρωτεΐνη Peptide Τ, τα οποία δεν έχουν εγκριθεί στις Ηνωμένες Πολιτείες. Τρεις μήνες αργότερα, ο Ρον βλέπει την υγεία του να έχει βελτιωθεί. Συνειδητοποιεί ότι θα μπορούσε να βγάλει πολλά λεφτά με την εισαγωγή των φαρμάκων και πουλώντας τα σε ασθενείς με AIDS. Εφόσον τα φάρμακα δεν είναι παράνομα, μπορεί να τα περάσει από τα σύνορα, μεταμφιέζοντας τον εαυτό του σε παπά και ορκιζόμενος ότι είναι για προσωπική χρήση. Εν τω μεταξύ η Δόκτωρ Σακς αρχίζει να παρατηρεί τις αρνητικές επιδράσεις του ΑΖΤ αλλά πληροφορείται από τον Δόκτορα Σέβαρντ ότι δεν μπορούν να σταματήσουν τη δοκιμή. 

Ο Ρον ξεκινά να πουλά τα φάρμακα στο δρόμο. Έρχεται σε επαφή με τη Ρέιον και αρχίζει διστακτικά στην αρχή να συνεργάζεται μαζί της καθώς η Ρέιον μπορεί να τον φέρει σε επαφή με πολλούς πελάτες. Μαζί ιδρύουν το "Dallas Buyers Club", χρεώνοντας 400 δολάρια για την εγγραφή και το κλαμπ γίνεται εξαιρετικά δημοφιλής. Ο Ρον σταδιακά αρχίζει να σέβεται τη Ρέιον και γίνονται φίλοι. Όταν ο Ρον παθαίνει καρδιακή προσβολή, ο Δόκτωρ Σέβαρντ μαθαίνει για τη λέσχη και τα εναλλακτικά φάρμακα. Θυμώνει που διακόπτει τη δοκιμή του ενώ ο Ρίτσαρντ Μπάρκλεϊ της Υπηρεσίας Τροφίμων και Φαρμάκων κατάσχει τα φάρμακα DDC και απειλεί ότι θα συλλάβει τον Ρον. Η Δόκτωρ Σακς συμφωνεί ότι υπάρχουν οφέλη για τους αγοραστές του Dallas Buyers Club αλλά είναι ανήμπορη για να κάνει κάτι. 

Ο Μπάρκλεϊ παίρνει άδεια από την αστυνομία να εισβάλλει στο Buyers Club αλλά δεν μπορεί να κάνει τίποτα άλλο από το να δώσει πρόστιμο στον Ρον. Η ΥΤΦ αλλάξει τον κανονισμό της ώστε όλα τα μη εγκεκριμένα φάρμακα να θεωρούνται παράνομα. Καθώς η Λέσχη ξεμένει από κεφάλαια, η Ρέιον που έχει πλέον εξαρτηθεί από την κοκαΐνη πουλά την ασφάλεια ζωής της ώστε να συγκεντρώσει χρήματα. Ο Ρον μπορεί τότε να ταξιδέψει στο Μεξικό και να αγοράσει κι άλλη πρωτεΐνη Peptide T. Όταν επιστρέφει, μαθαίνει ότι η Ρέιον πέθανε όταν μπήκε στο νοσοκομείο και της χορηγήθηκε το ΑΖΤ. Η Δόκτωρ Σακς αναστατώνεται με το θάνατο της Ρέιον και όταν το νοσοκομείο ανακαλύπτει ότι ενημερώνει τους ασθενείς για το Buyers Club, σχεδόν απολύεται.

Καθώς η πρωτεΐνη Peptide T γίνεται ολοένα και δυσκολότερο να αποκτηθεί, ο Ρον καταθέτει μήνυση ενάντια στην ΥΤΦ. Επιδιώκει το νόμιμο δικαίωμα για να πάρει την πρωτεΐνη, η οποία έχει επιβεβαιωθεί ως μη τοξική αλλά δεν έχει ακόμα εγκριθεί. Ο δικαστής συμπονά τον Ρον αλλά νομικά δεν μπορεί να τον βοηθήσει. Καθώς η ταινία τελειώνει, μας πληροφορεί ότι η ΥΤΦ αργότερα επέτρεψε στον Ρον να πάρει την πρωτεΐνη Peptide T για προσωπική χρήση και ότι πέθανε από AIDS το 1992, επτά χρόνια αργότερα από ότι οι γιατροί είχαν προβλέψει.

Ηθοποιοί και Χαρακτήρες
-----------------------

* Μάθιου Μακόναχι στο ρόλο του *Ρον Γούντρουφ*
* Τζάρεντ Λέτο στο ρόλο της *Ρέιον*
* Τζένιφερ Γκάρνερ στο ρόλο της *Δόκτορος Ιβ Σακς*
* Στιβ Ζαν στο ρόλο του *Τάκερ*
* Ντάλας Ρόμπερτς στο ρόλο του *Ντέιβιντ Γουέιν*
* Μάικλ Ο' Νιλ στο ρόλο του *Ρίτσαρντ Μπάρκλεϊ*
* Ντένις Ο' Χέαρ στο ρόλο του *Δόκτορος Σέβαρντ*
* Γκρίφιν Νταν στο ρόλο του *Δόκτορος Βας*
* Τζέιν ΜακΝίλ στο ρόλο της *Φρανσίν Σάσκιντ*
* Τζέιμς ΝτιΜοντ στο ρόλο του *πατέρα της Ρέιον*
* Μπράντφορντ Κοξ στο ρόλο του *Σάνι*
* Κέβιν Ράνκιν στο ρόλο του *Τ.Τζ.*
* Λόρενς Τέρνερ στο ρόλο του *Λάρι*

Παραγωγή
--------

A profile picture of a middle-aged man with green eyes and light beard.Ο Τζάρεντ Λέτο υποδύεται τη Ρέιον
Ο Γούντρουφ ήταν το αντικείμενο εκτενούς άρθρου της εφημερίδας *The Dallas Morning News* του Μπιλ Μινουτάλιο που κυκλοφόρησε το 1992. Ένα μήνα πριν ο Γούντρουφ πεθάνει, τον Σεπτέμβριο του 1992, ο σεναριογράφος Κρεγκ Μπόρτεν του πήρε συνέντευξη ώστε να γράψει ένα σενάριο. Ο Μπόρτεν μαγνητοφώνησε πολλές ώρες συνεντεύξεων με τον Γούντρουφ και είχε πρόσβαση στα προσωπικά του ημερολόγια. Ο Μπόρτεν έγραψε δέκα διαφορετικά προσχέδια και προσπάθησε να τραβήξει το ενδιαφέρον παραγωγών να γυρίσουν μια ταινία στα μέσα της δεκαετίας του '90 με τον Ντένις Χόπερ να σκηνοθετεί και τον Γούντι Χάρελσον να υποδύεται τον Γούντρουφ. Το πρότζεκτ όμως ήταν αδύνατο να συγκεντρώσει οικονομική υποστήριξη.

Στα τέλη της δεκαετίας του '90, προσεγγίστηκε ο Μαρκ Φόρστερ να σκηνοθετήσει και ο Μπραντ Πιτ να αναλάβει τον πρωταγωνιστικό ρόλο και το 2008 ο σκηνοθέτης Γκρεγκ Γκιλέσπι και ο Ράιαν Γκόσλινγκ βρίσκοντας σε διαπραγματεύσεις με τους παραγωγούς μέχρι που οι Ζαν-Μαρκ Βαλέ και Μάθιου Μακόναχι υπέγραψαν. Η αδερφή του Γούντρουφ έμεινε ευχαριστημένη με την επιλογή του Μακόναχι επειδή είχαν παρόμοια προσωπικότητα και έπαρση. Νωρίτερα είχε ανησυχήσει για την επιλογή του Πιτ λόγω της εμφάνισής του και του Γκόσλινγκ εξαιτίας της προσωπικότητάς του. 

Ο Τζάρεντ Λέτο παραδέχτηκε ότι έλαβε το σενάριο της ταινίας και δεν το διάβασε ποτέ. Έχασε 15 κιλά για το ρόλο της Ρέιον και ομολόγησε ότι σταμάτησε να τρώει για να χάσει τα κιλά γρηγορότερα. ενώ ο Μακόναχι έχασε 25 κιλά. Τα γυρίσματα ξεκίνησαν στη Νέα Ορλεάνη της Λουιζιάνα στα μέσα του 2012, μετά από καθυστέρηση και ανησυχία για το πρότζεκτ από τους παραγωγούς και το καστ. Η Τζένιφερ Γκάρνερ δήλωσε ότι γύρισαν την ταινία πολύ γρήγορα, μέσα σε 25 μέρες.

Box office
----------

Με προϋπολογισμό 5.000.000 δολάρια, το *Dallas Buyers Club* έκανε άνοιγμα τριημέρου στη 10η θέση με 2,6 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 27,2 εκατομμύρια δολάρια και στον υπόλοιπο κόσμο συγκέντρωσε 33,3 εκατομμύρια δολάρια. Παγκοσμίως απέφερε 60,6 εκατομμύρια δολάρια.

Βραβεία & Υποψηφιότητες
-----------------------

|
|  |
| Βραβείο | Κατηγορία | Υποψήφιος | Αποτέλεσμα |
| Όσκαρ | Καλύτερη Ταινία |  | Υποψηφιότητα |
| Πρωτότυπο Σενάριο | Κρεγκ Μπόρτεν & Μελίσα Γουάλακ | Υποψηφιότητα |
| Α' Ανδρικού Ρόλου | Μάθιου Μακόναχι | Νίκη |
| Β' Ανδρικού Ρόλου | Τζάρεντ Λέτο | Νίκη |
| Μοντάζ | Τζον Μακ ΜακΜέρφι & Μάρτιν Πένσα | Υποψηφιότητα |
| Μακιγιάζ & Κομμώσεις | Αντρουίθα Λι & Ρόμπιν Μάθιους | Νίκη |
| Χρυσές Σφαίρες | Α' Ανδρικού Ρόλου - Δράμα | Μάθιου Μακόναχι | Υποψηφιότητα |
| Β' Ανδρικού Ρόλου | Τζάρεντ Λέτο | Νίκη |
| Screen Actors Guild Awards | Καλύτερη Ανδρική Ερμηνεία σε Πρωταγωνιστικό Ρόλο | Μάθιου Μακόναχι | Νίκη |
| Καλύτερη Ανδρική Ερμηνεία σε Δευτεραγωνιστικό Ρόλο | Τζάρεντ Λέτο | Νίκη |
| Καλύτερη Ερμηνεία από Καστ |  | Υποψηφιότητα |
|

Παραπομπές
----------

1. ↑  *Freebase Data Dumps*. Google.
2. ↑  nmhh.hu/dokumentum/166259/premierfilmek\_forgalmi\_adatai\_2014.xlsx.
3. ↑  nmhh.hu/dokumentum/198182/terjesztett\_filmalkotasok\_art\_filmek\_nyilvantartasa.xlsx.
4. ↑  «Dallas Buyers Club στο Rotten Tomatoes». *Rotten Tomatoes*. Ανακτήθηκε στις 18 Ιανουαρίου 2014.
5. 1 2  «86th Academy Awards Nominations». oscars.org. Ανακτήθηκε στις 18 Ιανουαρίου 2014.
6. 1 2  «71st Golden Globe Awards - Nominations». hfpa.org. Αρχειοθετήθηκε από το πρωτότυπο στις 16 Δεκεμβρίου 2013. Ανακτήθηκε στις 18 Ιανουαρίου 2014.
7. 1 2  «The 20th Annual Screen Actors Guild Awards». sagawards.org. Ανακτήθηκε στις 18 Ιανουαρίου 2014.
8. ↑  «Dallas Buyer's Club». Buyersclubdallas.com. Αρχειοθετήθηκε από το πρωτότυπο στις 22 Φεβρουαρίου 2014. Ανακτήθηκε στις 18 Ιανουαρίου 2014.
9. ↑  Aisha Harris (18 Δεκεμβρίου 2013). «How Accurate Is Dallas Buyers Club?». Slate.com. Ανακτήθηκε στις 18 Ιανουαρίου 2014.
10. 1 2 3  «'Dallas Buyers Club' Director Wasn't Sold on Matthew McConaughey». The Hollywood Reporter. 8 Αυγούστου 2013. Ανακτήθηκε στις 18 Ιανουαρίου 2014.
11. ↑  «'We can't even look at him': Family of real-life AIDS victim played by Matthew McConaughey in harrowing new movie reveal the TRUE story of courage that inspired actor's 'breathtaking' transformation». *Daily Mail*. 6 Δεκεμβρίου 2013. Ανακτήθηκε στις 18 Ιανουαρίου 2014.
12. ↑  «Jared Leto Reveals He Was First Sent 'Dallas Buyers Club' 15 Years Ago (Exclusive)». The Hollywood Reporter. 11 Ιανουαρίου 2013. Ανακτήθηκε στις 18 Ιανουαρίου 2014.
13. ↑  «Jared Leto Debuts Buff Beach Body After Losing 30 Pounds for Dallas Buyers Club Role». Uk.eonline.com. Ανακτήθηκε στις 18 Ιανουαρίου 2014.
14. ↑  «'My organs shrank!' Jared Leto admits he 'didn't eat' to lose 30lbs for The Dallas Buyers Club as he shows off healthier frame». *Daily Mail*. 14 Μαρτίου 2013. Ανακτήθηκε στις 18 Ιανουαρίου 2014.
15. ↑  Ellwood, Gregory (14 Νοεμβρίου 2012). «Matthew McConaughey reveals how he lost 38 pounds and ponders a 'Magic Mike' sequel». Ανακτήθηκε στις 18 Ιανουαρίου 2014.
16. ↑  Kit, Borys (6 Νοεμβρίου 2012). «Jared Leto Returning to Acting with 'Dallas Buyer's Club'». *The Hollywood Reporter*.. Ανακτήθηκε στις 18 Ιανουαρίου 2014.
17. ↑  Gray, Tim (2 Δεκεμβρίου 2013). «Directors on Their Teams: Jean-Marc Vallee Talks ‘Dallas Buyers Club’». *Variety*.. Ανακτήθηκε στις 18 Ιανουαρίου 2014.
18. 1 2  «Dallas Buyers Club στο The Numbers». *Box Office Mojo*. Ανακτήθηκε στις 18 Ιανουαρίου 2014.

Εξωτερικοί σύνδεσμοι
--------------------

* Επίσημη ιστοσελίδα
* Dallas Buyers Club στο IMDb

  


|  |  |
| --- | --- |
| 

|  |
| --- |
| * Πύλη:Κινηματογράφος
* Πύλη:ΛΟΑΤ
 |

 |